I seks minutter ble det skutt opp fyrverkeri i forbindelse med en bursdagsfeiring: – Helt usmakelig
Smellene kunne høres helt til Sandvika. Flere reagerer på at det i det hele tatt er lov.  Langt flere enn gjestene i bursdagsselskapet fikk med seg Christian Ringnes’ 70-årsfeiring i Oslo fredag kveld.  En seks minutter lang oppskyting av fyrverkeri sørget for det. Politiet skrev på X like før klokken 23:00 at de fikk «flere meldinger» om smell. Mange har svart på politiets X-melding. De skriver blant annet:  «Dundret i vinduene på Vinderen.»  «Hørte og så smellene helt her i Sandvika.» «Ristet i nybyggene helt oppe på Løren.» «Bor på Sagene og det ristet i hele blokka.» «Hørtes ut som sprengninger (alternativt bombing) oppe ved Sognsvann.» Også bystyrerepresentant Eivind Trædal (MDG) fikk med seg fyrverkeriet.  «Jeg synes det å plage halve byen med fyrverkeri midt på natta, inkludert mange mennesker med traumer fra krig eller terror, er en dårlig måte å feire bursdag på. Ikke gøy for dyr og fugler heller.» skriver han på X.  Bystyre-kollega Ola Wolff Elvevold (SV) har samme budskap. I tillegg kritiserer han lovverket:  «At vi har et regelverk for fyrverkeri som i praksis gir en rett til å fyre opp hvor mye som helst, så lenge du ikke setter fyr på byen, er helt usmakelig.»  I 2022 tok Sirin Stav (MDG), som var miljøbyråd i Oslo da, til orde for en lovhjemmel som ville gi kommunene muligheten til å kunne forby fyrverkeri.  Arrangøren: Vil ikke kommentere Det var North Star Fireworks AS som sto for oppskytingen, som ble gjort fra to fartøy og én lekter i havnebassenget i Oslo.  Fyrverkeri-selskapet ønsker ikke å svare på spørsmål fra Aftenposten om gårsdagens fyrverkeri-seanse.  – Beklager, jeg kan bare henvise videre. Utover det har jeg ingen kommentar, skriver daglig leder Andreas Helle i en SMS.  Han henviser til daglig leder Jan Axel Syberg i Off Piste, et experience agency, eller «opplevelsesbyrå» på norsk, ifølge egne nettsider. De var ansvarlig arrangør for bursdagsfeiringen til Ringnes fredag.  Aftenposten har blant annet spurt hvorfor de valgte å sende opp fyrverkeri så sent. Syberg vil heller ikke svare på våre spørsmål.  Og hva mener hovedpersonen selv? Christian Ringnes har også mottatt en henvendelse fra Aftenposten på SMS. Men heller ikke han har svart.  – Ansvar ligger hos arrangøren Det er i utgangspunktet forbud mot fyrverkeri innenfor ring 2. Hele året. Men for sertifiserte pyroteknikere er saken en annen. Det er det Oslo brann- og redningsetat (OBRE) som avgjør.  – Så lenge de har søknad og dispensasjon i orden, og alle krav er oppfylt, må vi gi dispensasjon, sier kommunikasjonsjef Sigurd Folgerø Dalen.  Han forstår at folk og dyr reagerer på støyen, og at den kan oppleves skremmende.  – Vi har stor forståelse og medfølelse, men det ligger ikke hos oss å vekte dette i en avgjørelse om dispensasjon.  Har fått kritikk Dalen kaller fredagens oppskyting «ganske ekstrem», og sier det ved store oppskytninger som denne rettes mye skyts mot OBRE.  – Vi får mye kritikk for dårlig varsling, men det er et ansvar som først og fremst ligger hos arrangør. Vi velger likevel å varsle på forhånd, som vi gjorde gjennom X. Politiet skrev som nevnt på X at de fikk mange meldinger om smell fredag kveld. Når Aftenposten ringte lørdag, kunne ikke politiet si noe om hvor mange henvendelser det var snakk om.  Fikk flere tillatelser Fyrverkeri-selskapet måtte også søke om tillatelse av Oslo Havn.  Oslo Havn ga tillatelse til gårsdagens fyrverkeri etter paragraf 14 i Havne- og farvannsloven, opplyser kommunikasjonssjef Siv Ellen Omland overfor Aftenposten.  – Vi vurderer innholdet i søknaden etter om den er til hinder for sikkerhet og ferdsel på sjøen. Det var det ikke. Derfor fikk de tillatelse.  Aftenposten har sett tillatelsen Oslo Havn har gitt arrangøren.
Christian Ringnes' 70-årsfeiring i Oslo med seks minutter fyrverkeri vakte oppsikt.  Særlig på X har regelverket for fyrverkeri blitt diskutert.  Oslo havn godkjente fyrverkeriet basert på sikkerhet og sjøferdsel. North Star Fireworks stod for oppskytingen.